הוועדה המשותפת לוועדת החוץ והביטחון ולוועדת החוקה, חוק ומשפט לבחינת הצורך להכריז על מצב חירום, כנסת 19, פרוטוקול מספר 4, 2014-05-04 10:00

אריה מכלוף דרעי: בוקר טוב.

אריה מכלוף דרעי: אני מתנצל על העיכוב.

אריה מכלוף דרעי: בהמשך לישיבה הקודמת, לפני שנשמע את נציגי המשרדים, אני מבקש לשמוע מחבר הכנסת מיכאלי, יושב ראש ועדת המשנה, שטרח ועמל בחודשים האחרונים, שיבשר לנו שאין צורך להאריך ובא לציון גואל.

אריה מכלוף דרעי: סיימתם לעשות את פקודת הטרור, התכנסתם וישבתם.

אברהם מיכאלי: התחילו ישיבות בוועדת החוקה במובן של התקדמות בחוק הזה והחלה התקדמות.

אברהם מיכאלי: אדוני היושב ראש, בחודשים האחרונים קיימנו מספר ישיבות עם משרדי הממשלה ונגיד שבהתקדמות במספרים, לא התקדמנו הרבה.

אברהם מיכאלי: עוד שני צווים ירדו מהמאגר של צווי החירום.

אברהם מיכאלי: הם לא בוטלו אבל ירדו מהמאגר מאחר והממשלה כבר טיפלה בעניין והועברו לכנסת לטיפול.

אברהם מיכאלי: אם אני יכול לדבר על המספרים, עדיין אצל הממשלה והכנסת, החלוקה היא כך שיש לנו עדיין 52 צווים בטיפול כאשר 22 צווים הם כבר בכנסת לטיפול בוועדות ושלושים צווים עדיין בטיפול ממשלתי.

אברהם מיכאלי: אני רואה כרגע את תפקידנו כוועדה להסתכל על מכלול התמונה, אבל יחד עם זאת הלחץ הוא תמיד על הממשלה כדי שהצווים יצאו לכנסת ואת העבודה בכנסת אנחנו נעשה באמצעות יושב ראש הכנסת, באמצעותך כמובן ובאמצעות ראשי הוועדות שיזרזו את הנושא.

אברהם מיכאלי: הוועדות בכנסת התקדמו וכבר דנו במספר נושאים שנמצאים אצלן אבל גם הן לא עומדות בקצב הראוי והמתאים.

אברהם מיכאלי: לכן תפקידנו גם ללחוץ עליהן כדי שהן יזרזו את הדברים.

אריה מכלוף דרעי: למיטב ידיעתי, ועדת המשנה שאמורה לטפל בחוק הגדול מטעם ועדת החוק, ועדת שטרן, עוד לא זכתה לראות בה אחד את השני והיא עוד לא ישבה ולו פעם אחת.

עידו בן יצחק: מליאת ועדת החוקה קיימה דיונים.

אברהם מיכאלי: היא קיימה שניים או שלושה דיונים.

עידו בן יצחק: ושניים נוספים צריכים להתקיים.

אברהם מיכאלי: פתיחת החוק או מבוא לחוק.

אריה מכלוף דרעי: הוקמה ועדת משנה?

אברהם מיכאלי: לא ידוע לי.

אברהם מיכאלי: חבר הכנסת מקלב חבר שם יחד אתי ולא ידוע לנו על ועדת משנה.

אריה מכלוף דרעי: יש כוונה כזאת?

אריה מכלוף דרעי: בזמנו דיווחתם על כך.

אברהם מיכאלי: יושב ראש הוועדה אמר שהוא רוצה לקדם את זה במסגרת ועדת משנה.

אברהם מיכאלי: אני לא יודע.

אריה מכלוף דרעי: אתם התחלתם לדבר על החוק?

אברהם מיכאלי: כן.

אריה מכלוף דרעי: היכן אתם נמצאים?

אברהם מיכאלי: עוד לא הגענו לסעיפים אבל החוק הזה הוא חוק כל כך מסובך שנתנו כמה דיונים רק לדיון כללי.

אברהם מיכאלי: עכשיו קיבלתי תאריכים לשבועות הקרובים אבל לדעתי הקצב שם לא מספק.

אברהם מיכאלי: היועצים המשפטיים של ועדת החוקה טוענים שייקח להם חודשים כדי להתקדם עם החוק הזה כי החוק הוא מורכב ומסובך.

אברהם מיכאלי: זה בנושא של החוק הספציפי הזה.

אברהם מיכאלי: מעבר לזה, אני חייב לומר שמשרדי הממשלה, חלק גדול מהם, עשו מאמצים גדולים והיכן שהשר לקח את העניין לטיפולו וכך גם מנכ"ל המשרד, אני רואה שהדברים שם התקדמו.

אברהם מיכאלי: אני מציין לשבח את המשרד להגנת הסביבה.

אברהם מיכאלי: השר פרץ אמר לי שהוא יקיים מעקב אישי שלו אחר החוקים שנמצאים בהכנה ואכן הוא עמד בזה.

אברהם מיכאלי: לוח הזמנים שהוא נתן, הוא עמד בו.

אברהם מיכאלי: היום חוק אחד גדול ומורכב שאמרו שייקח זמן רב, הדברת מזיקים, הגיע כבר לכנסת ואמור לעלות בפתיחת המושב לקריאה ראשונה.

אברהם מיכאלי: זה אומר שהיכן שהשרים והמנכ"לים לקחו על עצמם את העניין בתשומת לב, הם הצליחו להתקדם.

אברהם מיכאלי: אני תמיד דורש ממשרדי הממשלה שייתנו לזה סדר עדיפות.

אברהם מיכאלי: במשרד יש להם נושאים רבים לטפל בהם.

אברהם מיכאלי: יש חוקים שאמרו לי שהם כל כך מורכבים ומסובכים, כך שהם לא יכולים להתחייב מעכשיו לעוד חצי שנה.

אברהם מיכאלי: לפי הקצב הזה אנחנו נצטרך להתכנס כאן עוד כמה וכמה פעמים כי החוקים האלה לא מקודמים וזה דבר שעלי לא מקובל.

אברהם מיכאלי: אני משאיר כרגע לוועדה את ההחלטה איך היא רוצה לעשות את זה בהמשך.

אברהם מיכאלי: יש לנו כאן טבלה מאוד מסודרת.

אריה מכלוף דרעי: ראיתי.

אריה מכלוף דרעי: אולי בכל זאת נשמע בקצרה.

אריה מכלוף דרעי: נתחיל עם משרד המשפטים.

גאל אזריאל: כאשר הממשלה באה לבקש מהכנסת להכריז על מצב חירום, כמו שהיא עשתה גם הפעם עם הבקשה שלה להכריז על מצב חירום לתקופה של שנה כי יש צרכים ביטחוניים ויש חקיקה ביטחונית שדורשת את המשך תוקף מצב החירום כדי להתמודד עם איום הטרור, והגורמים הביטחוניים כאן יוכלו לפרט את הדברים, לפי תקנון הכנסת עלינו לפרט שלושה דברים: הדבר הראשון הוא הצורך להכריז על מצב חירום מבחינה ביטחונית, ושוב, הגורמים הביטחוניים נמצאים כאן – ממשרד הביטחון וממשרד ראש הממשלה – והם יוכלו לפרט.

גאל אזריאל: הדבר השני עליו עלינו לדווח לכנסת לפי תקנון הכנסת הוא התקנת תקנות לשעת חירום.

גאל אזריאל: כפי שכתבנו בעדכון שנשלח בשבוע שעבר ליושב ראש הוועדה, לא הותקנו תקנות לשעת חירום בתקופה של ההכרזה שהיא היום בתוקף.

גאל אזריאל: הדבר השלישי הוא החקיקה שתוקפה מותנה בקיומו של מצב חירום.

גאל אזריאל: חבר הכנסת מיכאלי כבר מסר את השורה התחתונה בנושא הזה.

גאל אזריאל: היום יש 52 צווי פיקוח שהוצאו מכוח חוק הפיקוח על מצרכים ושירותים שעדיין נמצאים בתוקף כאשר לפני חמש שנים היו בסביבות 170 צווים כאלה.

גאל אזריאל: מתוך 52 צווי הפיקוח האלה, יש 22 צווים שנמצאים על שולחן הכנסת ושלושים שנמצאים בעבודת ממשלה מתקדמת בשלב זה או אחר.

גאל אזריאל: לדעתי כן נעשתה עבודה מאומצת בחודשים האחרונים, במיוחד לאור העובדה שההכרזה האחרונה הייתה מאוד קצרה - היו לנו חמישה חודשים של הכרזה – ובזמן הזה היה גם חודש וחצי של פגרה, כולל חג הפסח בתוכה.

גאל אזריאל: רוב המשרדים מקדישים לנושא תשומת לב ומאמצים רבים והנושא הוא בראש סדר העדיפויות של הממשלה.

גאל אזריאל: אפשר לראות את זה בדיווח ששלחנו במכתב לכנסת.

גאל אזריאל: בשבוע האחרון שני צווים בוטלו.

גאל אזריאל: יש לפחות ביטול של פרק של חוק שנמצא על שולחן הכנסת והוא כמעט מוכן.

גאל אזריאל: חוק הפיקוח על המזון לבעלי חיים כבר אושר בכנסת.

גאל אזריאל: שלוש הצעות חוק הונחו על שולחן הכנסת בדיוק לפני הפגרה ואנחנו מאוד מקווים שהן תתקדמנה בזמן הקרוב.

גאל אזריאל: בנוסף יש את הצעת חוק רישוי שירותים לרכב שנמצא כבר הרבה זמן בדיונים בוועדת הכלכלה.

גאל אזריאל: בנוסף על כך יש עוד תשעה דברי חקיקה, סטים של תקנות, שנמצאים על שולחן הוועדות השונות וגם הם יאפשרו ביטול של תשעה צווי פיקוח.

גאל אזריאל: עבודת הממשלה די מתקדמת.

גאל אזריאל: יש לנו עוד הרבה מאמצים לעשות וכולנו מודעים לכך.

גאל אזריאל: כל משרדי הממשלה מקדישים לזה את מרב המאמצים.

גאל אזריאל: לעמדתנו יש צורך בתקופה של שנה לפחות כדי לסיים את העבודה הזאת.

גאל אזריאל: בכל מקרה, הצעת חוק המאבק בטרור, כפי שראינו, התחילו הדיונים לפני הפגרה.

אריה מכלוף דרעי: מבחינה חוקית לכנסת יש סמכות לתת יותר משנה?

גאל אזריאל: לא.

גאל אזריאל: לפי חוק יסוד: הממשלה.

אריה מכלוף דרעי: אני רוצה להבין כי כל פעם אתם צנועים ומבקשים שנה.

אורי מקלב: בפעם הקודמת הם קיבלו חצי שנה.

גאל אזריאל: בפעם הקודמת קיבלנו חמישה חודשים.

אריה מכלוף דרעי: שאלתי אם יש סמכות לבקש יותר.

אריה מכלוף דרעי: כל פעם הם מבקשים שנה.

אורי מקלב: בפעם הקודמת הם ביקשו שנה אבל קיבלו חמישה חודשים.

אורי מקלב: הפעם הם מבקשים שנה, וכמה הם יקבלו?

אריה מכלוף דרעי: אני לא יודע.

גאל אזריאל: אני אתן את הרקע.

גאל אזריאל: לפני 1997, אם אני לא טועה, הכרזה על מצב חירום הייתה בתוקף לפי פקודת סדרי השלטון והמשפט.

גאל אזריאל: שם ההסדר היה שכל עוד לא תבוטל ההכרזה, היא תהיה בתוקף, כך שלא הייתה כל הגבלת זמן.

גאל אזריאל: אז נחקק מחדש חוק יסוד: הממשלה ושם הוכנס הסעיף של מצב חירום, הכרזה על מצב חירום, שהחליף את ההסדר בפקודת סדרי השלטון והמשפט ושם ההסדר הוא שיש אפשרות להכריז על מצב חירום רק לתקופה של שנה.

גאל אזריאל: אם אני לא טועה, זאת הייתה גם הצעת חוק ממשלתית.

גאל אזריאל: הממשלה רואה חשיבות רבה בבחינת הנושא.

גאל אזריאל: זה לא פשוט כלל ועיקר להכריז על מצב חירום במדינה.

גאל אזריאל: אנחנו מבינים את המשמעויות אבל היום, לפי העמדה של הגורמים הביטחוניים, מדינת ישראל נמצאת במצב חירום ויש לה צורך בסמכויות של החוקים הביטחוניים כדי לפעול ולהתמודד עם איום הטרור.

גאל אזריאל: החקיקה שתוקפה תלוי במצב חירום ואין לה קשר לביטחון המדינה היא דבר משני מבחינתנו.

גאל אזריאל: אנחנו בכל זאת עומדים ועובדים על החלפת החקיקה הזאת אבל זאת לא הסיבה העיקרית להכרזה.

אריה מכלוף דרעי: מי מכל הגורמים כאן עובד מול ועדת החוקה בנושא החוק?

ד’: בוועדת החוקה היו שני דיונים ובשני הדיונים היו בעצם נאומי פתיחה של הגורמים השונים - של ארגוני זכויות אזרח שונים, גם של שירות הביטחון הכללי, גם של משרד המשפטים וגם של חברי הכנסת.

ד’: בדיון הקרוב שקבוע מיד עם תום הפגרה, ב-13 במאי, קבועים דברי הפתיחה של הסנגוריה הציבורית שהוא הגורם האחרון שנותר בסבב ואז מתחיל בעצם הדיון לגופו של עניין בהגדרת ארגוני טרור.

אריה מכלוף דרעי: הכוונה לקיים את כל הדיונים במליאה או בוועדת המשנה?

ד’: גם אנחנו שמענו על דיון של ועדת המשנה בראשות חבר הכנסת שטרן, אבל כרגע עוד לא נאמר לנו דבר רשמי בנושא הזה.

ד’: כרגע הכוונה היא לקיים דיונים אחת לשבוע וכבר נקבע דיון ליום ראשון אחרי הפגרה וליום שלישי שאחריו.

ד’: הכוונה היא לקבוע דיונים לאורך כל המושב.

אריה מכלוף דרעי: כמה זמן את מעריכה זה יכול לקחת?

ד’: יש בחוק 130 ומשהו סעיפים עם הרבה סעיפי משנה.

ד’: אני מניחה שזה אומר לא מעט ישיבות.

ד’: מאוד חשוב לנו לקדם את זה ולסיים את זה בכנסת הנוכחית.

אריה מכלוף דרעי: בכנסת הנוכחית?

ד’: אנחנו אופטימיים.

ד’: אנחנו אחרי דין רציפות ולכן אי אפשר להאריך את זה שוב.

אריה מכלוף דרעי: אחרי שנתיים ושמונה חודשים, אתם רוצים עוד זמן?

ד’: אנחנו לא רוצים.

ד’: אנחנו רוצים את זה השנה.

אורי מקלב: כולנו יודעים כמה זמן.

אורי מקלב: הדגש בוועדה הזו צריך להיות לא בקצב הדיון בתוך הכנסת.

אורי מקלב: את זה אנחנו יכולים לעשות בסדר שלנו וזה לא כל כך קשור למשרדי הממשלה.

אורי מקלב: הבעיה האמיתית שלנו היא בחוקים שעוד לא הגיעו לכנסת.

אורי מקלב: כפי שאתה רואה אדוני היושב ראש, בצווים יש התקדמות מאוד מאוד גדולה.

אברהם מיכאלי: יש עדיין שלושים צווים.

אורי מקלב: כן.

אורי מקלב: אני רוצה להגיד לך אדוני היושב ראש שחבר הכנסת מיכאלי עושה עבודה נפלאה.

אורי מקלב: בפן אחר ראיתי שהוא יודע ללחוץ ולקדם דברים ולא להניח למשרדי הממשלה לא להשתתף בישיבות בראשן הוא עומד.

אורי מקלב: אם הוא היה עושה את זה לצרכים שלו ולצורכי המפלגה שלו, היית רואה שהוא מתקדם אחרת.

אריה מכלוף דרעי: אני רואה את ההתקדמות של הצווים.

אריה מכלוף דרעי: אם אני עושה חשבון, מיולי 2013, עת התחלנו אנחנו לעסוק בזה, עד עתה, הממשלה שחררה 16 צווים.

אריה מכלוף דרעי: נכון?

אריה מכלוף דרעי: 46 ו-30.

אריה מכלוף דרעי: זאת התקדמות.

אריה מכלוף דרעי: הצווים האלה, עם כל הכבוד, בלי לפגוע בדבש, בדבורים, בנקניקיות ובכל הדברים הללו, הם דברים חשובים, אבל הליבה של כל הדברים הללו הוא החוק הגדול הזה, ממנו ייפול או יקום הכול.

אריה מכלוף דרעי: אתה יכול להתקדם בכל הצווים אבל אם נשארת עם החוק הזה, לא התקדמנו הרבה.

אריה מכלוף דרעי: לכן חשובה התקדמות החוק.

אורי מקלב: יש חוקים שעדיין לא הגיעו.

אריה מכלוף דרעי: אחד קשור בשני.

אברהם מיכאלי: ברשימה של הצווים בממשלה אני מגלה שכל נציג ממשלה שיושב כאן

אברהם מיכאלי: משכנע אותנו שזה כל כך מורכב ומסובך, לא פחות מפקודת הטרור.

אברהם מיכאלי: הם אומרים שאם החוק הזה לא יהיה, הם לא יוכלו להפעיל תחומים שלמים במשק.

אברהם מיכאלי: לכן אני לוחץ על השרים ועל המנכ"לים של המשרדים כדי שייקחו את זה בידיהם.

אברהם מיכאלי: לא סתם הזכרתי את השר פרץ.

אברהם מיכאלי: הוא הבטיח לי לוח זמנים מוגדר והוא עמד בו.

אברהם מיכאלי: הוא כינס את כל הצוות שלו, ישב אתו ואמר לו שאין להם זמן, שיפנו את הכול ויטפלו בזה.

אברהם מיכאלי: זה מה שאני דורש ממשרדי ממשלה אבל בעיני הם לא עושים מאמץ מספיק.

אברהם מיכאלי: עם כל הכבוד לעורכת הדין גאל שהיא נציגה נאמנה של כל משרדי הממשלה כי היא מטעם משרד המשפטים מטפלת בנושא, אני עדיין חושב שהמשרדים לא עושים מספיק מאמץ.

אברהם מיכאלי: יש חוקים רגישים.

אריה מכלוף דרעי: יש כאן 12 צווים שכלל לא התחילו לטפל בהם.

אריה מכלוף דרעי: איפה נמצאים הצווים האלה?

עידו בן יצחק: מתוך ה-12 הצווים האלה, עשרה הם צווים שתלויים בתיקון חקיקה שעדיין לא הגיע.

אריה מכלוף דרעי: בחקיקה של החוק הגדול או של חוקים אחרים?

עידו בן יצחק: לא.

עידו בן יצחק: יש ארבעה צווים שאמורים להיות מוחלפים בתיקון של פקודת בריאות הציבור (מזון) שמשרד הבריאות אולי יכול להרחיב עליה.

אריה מכלוף דרעי: באיזה שלב היא נמצאת?

עידו בן יצחק: בשנה שעברה הופץ תזכיר אבל הממשלה החליטה ללכת למתווה אחר ולכן יהיה צורך בהפצת התזכיר מחדש.

עידו בן יצחק: מעבר לארבעת הצווים האלה, יש עשרה צווים שאותם החליפו בתקנות אלא שלא ניתן יהיה להתקין את התקנות האלה עד שאותו חוק יחוקק.

אריה מכלוף דרעי: של הבריאות?

עידו בן יצחק: כן.

אריה מכלוף דרעי: אם כן, הרוב הוא של משרד הבריאות.

עידו בן יצחק: הרוב.

עידו בן יצחק: כן.

אורי מקלב: יש לך גם את משרד התחבורה.

אריה מכלוף דרעי: משרד הבריאות כאן.

קריאה: היועצת המשפטית בדרך והיא תוכל להרחיב.

אברהם מיכאלי: יש לנו דוגמה במשרד התחבורה.

אריה מכלוף דרעי: כמה צווים יש שם?

עידו בן יצחק: חוק אחד וחמישה צווים.

אברהם מיכאלי: חוק אחד פותר חמישה צווים.

אריה מכלוף דרעי: אני רואה שאצלם יש חמישה חוקים ושישה צווים.

אברהם מיכאלי: יש להם בסך הכול 11.

אריה מכלוף דרעי: מה עם החוק להארכת תוקף תקנות שעת חירום (פיקוח על כלי שיט)?

אברהם מיכאלי: לוקח להם שנה וחצי לפי לוח הזמנים שלהם.

אברהם מיכאלי: אני לא מקבל את זה.

אברהם מיכאלי: הם דיברו אתי על 2015.

עידו בן יצחק: לא.

עידו בן יצחק: הם דיברו על יולי הקרוב.

אברהם מיכאלי: בסדר, אבל יש להם עוד משהו שהוא ל-2015.

עידו בן יצחק: כן.

אריה מכלוף דרעי: את מה מחליף החוק הזה?

עידו בן יצחק: הוא לא מחליף צו.

עידו בן יצחק: הוא מחליף חוק.

אריה מכלוף דרעי: ומה עם חמשת הצווים?

עידו בן יצחק: חמשת הצווים האחרים, הם מפורטים בטבלה.

עידו בן יצחק: אולי נציג משרד התחבורה יוכל לפרט טוב יותר.

אריה מכלוף דרעי: את הצווים האלה אמור להחליף חוק?

עידו בן יצחק: כן.

עידו בן יצחק: שלושה בחוק ושניים בצו אחר.

אריה מכלוף דרעי: הכול בעבודה?

אברהם מיכאלי: הכול בעבודה, אבל שוב, הקצב.

אברהם מיכאלי: לאחרונה היה כאן מנכ"ל משרד התחבורה והוא הבין את הלחץ שלי עליו ואתמול הוא הוציא מכתב בו הוא נותן לוח זמנים שאני לא מקבל אותו אבל אנחנו נלחץ ונעשה ככל שניתן.

אברהם מיכאלי: לדוגמה, צו היהלומים.

אברהם מיכאלי: אמרו לי שזה בלתי אפשרי לפתור כי זה פוגע בכל סדרי ההתנהלות שלהם מול כל מדינות העולם.

אברהם מיכאלי: עכשיו אני רואה שהם מתקדמים.

אברהם מיכאלי: משרד הכלכלה ישב אתם והם הגיעו להתקדמות לפיה אני רואה שם אופק למרות שזה עדיין לא מספיק וצריך לפתור את זה.

אברהם מיכאלי: יש לנו כאן עוד דברים שהם אולי יותר עניינים של משק – הסדר שעות עבודה ומנוחה במשק, נושא מורכב שלא שייך רק למשרדי הממשלה אלא להסתדרות ולכל הגורמים האחרים – שם צריכים לעשות מאמצים.

אברהם מיכאלי: אני ביקשתי מראש הממשלה שישים את זה על סדר היום בממשלה ויאמר לשרים שהוא רוצה מכולם פתרון תוך חודש-חודשיים.

אברהם מיכאלי: לא יכול להיות שכל אחד מהשרים יקבל שוב שנה ושוב שנה והם לא יסיימו את העניין הזה.

אברהם מיכאלי: אנחנו התחלנו לטפל בוועדת מעקבים בשנת 2009.

אריה מכלוף דרעי: תראה איזו התקדמות יש.

אריה מכלוף דרעי: היו 158 צווים ועכשיו יש לך שלושים.

אברהם מיכאלי: בסדר, אבל עכשיו הגענו לליבת החוקים שהם החוקים הבעייתיים וכאן צריך לעשות מאמץ גדול יותר.

אברהם מיכאלי: התקדמנו, אבל שוב מגיעים לאותו שלב שאנחנו עולים במליאה ומתחילים להסביר למה לא.

אברהם מיכאלי: הכנסת נראית כאן לא טוב,.

אברהם מיכאלי: הכנסת נראית כאילו היא לא עושה מספיק מאמץ, למרות שאני חושב שאנחנו עושים כאן את המקסימום שאנחנו יכולים לעשות ככנסת, חוץ מהוועדות שצריכות להזדרז ולקדם את מה שיש אצלן.

אברהם מיכאלי: אנחנו נצטרך להחליט אם על הוועדה המשותפת מקובל הקצב או לא.

אורי מקלב: השאלה כמה זמן אתה רוצה לתת להם.

אריה מכלוף דרעי: זה באמת לא נעים.

אריה מכלוף דרעי: כל הזמן אנחנו באות סיפור.

אורי מקלב: שנה זה זמן ארוך מדי ואני חושב שזה לא יהיה מדרבן.

אורי מקלב: אני חושב שצריך לקצר את התקופה וללכת לזמן יותר קצר כדי שזה יהווה דרבון ומשהו מחייב להזדרז.

אורי מקלב: נעשתה עבודה ואי אפשר לזלזל במה שנעשה ולכן אנחנו גם מוכנים לאשר את ההארכה.

אורי מקלב: נעשתה עבודה ורואים זאת גם בדיונים ורואים את זה גם באופן מעשי, אבל שנה זאת תקופת זמן מאוד מאוד ארוכה ואני חושב שתהווה נסיגה במוטיבציה ולהשקעת הזמן בגלל דברים אחרים דחופים בתהליך קידום כל הדברים האלה.

אורי מקלב: זמן יותר קצר, יותר מורגש שאנחנו עומדים אתם עם שעון עצר ומבקשים לדעת על ההתקדמות.

אורי מקלב: שנה זה זמן רב.

ישי יודקביץ: אני מבין שהוועדה לא מסכימה לקבל את בקשת הממשלה לגבי השנה, אבל מניסיון של השנים בעבודה לצמצום החקיקה, אנחנו רואים שגורם מאוד משמעותי בקידום של הדברים הללו זאת התקופות בהן הכנסת יושבת ופעילה.

ישי יודקביץ: בתקופות כאלה, יש גם קצב העבודה בממשלה - ועדת השרים לחקיקה יושבת פעם בשבוע, התזכירים וההצעות זורמים ורצים וועדות הכנסת עובדות.

ישי יודקביץ: אם אתם מבקשים לקצר לתקופה של פחות משנה, אני מציע אולי לספור את זה לפי מושבים של הכנסת ואז תהיה לכם פרספקטיבה טובה יותר גם איך הכנסת התקדמה וגם איך הממשלה התקדמה בשני המושבים הקרובים למשל.

ישי יודקביץ: המושב הקרוב מתחיל באמצע מאי ומסתיים בסוף יולי, אחרי כן תהיה פגרה מאוד ארוכה עד אחרי החגים, עד אוקטובר.

אריה מכלוף דרעי: בתקופה הזאת לא עובדים משרדי הממשלה?

ישי יודקביץ: עובדים, אבל הכנסת לא עובדת.

ישי יודקביץ: אין ישיבות ועדות, אין ישיבות ועדות שרים לחקיקה והפעילות היא יותר נמוכה מטבע הדברים, גם בגלל שאלה חגים וחופשות גדולות.

ישי יודקביץ: אתה לא יכול להתעלם מזה, גם מניסיון רב השנים שלך כשר בממשלה, שבתקופות פגרה יש פעילות נמוכה יותר.

ישי יודקביץ: זה לא שלא עובדים אלא שיש פעילות נמוכה יותר.

ישי יודקביץ: אני מציע, כדי שתהיה לכם פרספקטיבה, שני מושבים של כנסת.

ישי יודקביץ: לתת לשני מושבים של כנסת לעבור.

ישי יודקביץ: זה אומר מושב החורף 2014-2015 שזה המושב הארוך של הכנסת, מאוקטובר עד מרץ, ולקראת סוף מרץ 2015 או שבוע-שבועיים לפני תום המושב, לקבוע את מצב החירום.

ישי יודקביץ: כך תהיה לך פרספקטיבה של מושב הקיץ הקרוב שהוא קצר ומושב החורף הארוך שהוא ארוך.

ישי יודקביץ: את זה אני מציע אם אתם רוצים לקצר את התקופה של השנה.

אריה מכלוף דרעי: אמרת את זה יותר יפה.

אריה מכלוף דרעי: ביקשת שנה.

ישי יודקביץ: נכון.

ישי יודקביץ: ביקשתי שנה.

אריה מכלוף דרעי: הסברת את זה יותר יפה.

אורי מקלב: אני מאוד מעריך את הדברים.

אורי מקלב: הוא אומר דברים של טעם אבל בגלל הדברים שנאמרים על ידי משרד הביטחון, הם דווקא צריכים להראות לנו שיש אפשרות לקדם את הדברים.

אורי מקלב: אם הוועדה המשותפת יושבת בפגרה, אין שום סיבה שוועדת השרים לא תשב בתקופה זאת בדיונים מיוחדים.

אורי מקלב: דווקא הם יזרזו.

אורי מקלב: אם אנחנו יודעים שהזמן קצר וועדת שרים לענייני חקיקה תשב בתקופה בה היא לא רגילה לשבת ותבקש בקשות לגבי החוקים האלה, זה ידרבן להוציא את כל תהליך החוקים האלה מתהליך החקיקה הרגיל.

אורי מקלב: הבעיה שקיימת בחוקים האלה היא רק בגלל שנכנסים לרוטינה של עבודה עם קצת קדימות בגלל לחץ ועדת המשנה.

אורי מקלב: הם צריכים לדעת שהזמן קצר.

אורי מקלב: השולחן שיושב כאן, לא מרגיש מה חברי הכנסת אומרים, שהם צריכים לקבל את האישור של חברי הכנסת ושל הכנסת בנושאים האלה.

אברהם מיכאלי: במליאה זה יהיה ביזיון.

אורי מקלב: זה ביזיון גם לעומדים בראשות הוועדה הזאת.

אורי מקלב: המסר יהיה כן לקבוע בפגרה ואנחנו מצפים ממשרדי הממשלה שיעבדו בזמן הפגרה.

אורי מקלב: אין שום סיבה שלא יהיה כך.

אורי מקלב: אנחנו יודעים שהחלק הגדול והבעייתי הוא בחוקים שעדיין לא הגיעו לכנסת.

אורי מקלב: אם תינתן להם תקופת זמן קצרה יותר, זה מה שיזרז.

אורי מקלב: באווירה ששוררת בוועדת המשנה, אם משך הזמן יהיה שנה, אין ספק שזה שהזמן קצר, לא יהיה נגד ויהיה רפיון בכל זירוז העבודה.

אברהם מיכאלי: לא הכול חוקים אלא יש גם תקנות.

אברהם מיכאלי: לא צריכים ועדת שרים לחקיקה.

אברהם מיכאלי: יש לי כאן מקרה אחד שיש ויכוח בין המשרד להגנת העורף לבין משרד הביטחון.

אברהם מיכאלי: הם רבים ביניהם על סמכויות והם לא מקדמים.

אברהם מיכאלי: מי צריך לדאוג למחלוקות האלה בין משרדי הממשלה?

אברהם מיכאלי: איפה ראש הממשלה?

אברהם מיכאלי: איפה מזכיר הממשלה שמגיש לנו בקשה?

אברהם מיכאלי: עם כל הכבוד, ביקשתי להיפגש אתו אבל עד היום הוא לא קבע מועד.

אברהם מיכאלי: אני חושב שהממשלה לא מראה כאן שהיא עושה את הכול כדי לקדם את הדברים ואחר כך באים אלינו באופן רוטיני וכל פעם מבקשים אורכה.

אברהם מיכאלי: בסדר, נתנו אורכות.

אורי מקלב: גם החוק של פיקוח על מזון לבעלי חיים, במיוחד תקנות משק החלב, דווקא ועדות הכנסת דנו בעניין.

אורי מקלב: ועדת הכלכלה דנה.

אורי מקלב: זה חומר שהיא כן מוצאת לנכון לדון בו בזמן הפגרה ואכן התקנות האלה קודמו בזמן הפגרה.

אורי מקלב: את הדברים האלה אפשר לזרז יותר בתקופת הפגרה.

אורי מקלב: אלה דברים שיושבי ראש הוועדות יכולים להביא בתקופת הפגרה וכאשר תקופת הפגרה יותר ארוכה, אפשר לקדם דווקא את החוקים והתקנות האלה.

אורי מקלב: אין שום סיבה שזה לא יהיה כך.

אריה מכלוף דרעי: הניסיון בכנסת הוכיח שכאשר הונפה עליהם חרב של בג"ץ או איום פוליטי אחר, קידמו חוקים יותר מסובכים וגמרו אותם.

אריה מכלוף דרעי: אין ספק שהמניע העיקרי שלוחץ את כל המשרדים – ואני לא בא אליהם בטענות כי יש עליהם הרבה לחץ ואני יודע מהי עבודת היועץ המשפטי במשרד ממשלתי כאשר יש עבודה רבה וזה עניין של סדרי עדיפויות – ברור שמה שמאיץ את המשרדים זה לחץ הזמן כי עוד מעט פג התוקף.

אריה מכלוף דרעי: אני אומר לכם משהו אישי.

אריה מכלוף דרעי: בשבועות האחרונים חיפשתי דרך.

אריה מכלוף דרעי: אני עדיין מבית המדרש שסמכות ואחריות הולכים יחד.

אריה מכלוף דרעי: יש לנו בחוק סמכות להאריך וזה גם עניין של אחריות.

אריה מכלוף דרעי: אני לא מרגיש שאני משפיע.

אריה מכלוף דרעי: אני אומר לכם את האמת.

אריה מכלוף דרעי: אני לא עושה את העבודה שלי נכון כיוון שאני חושב שעבודה כמו שלי, כיושב ראש ועדה, הייתה יום יום להאיץ, להיפגש עם ראש הממשלה, להיפגש עם שרים, להיפגש עם יושב ראש הכנסת אבל אין לי זמן לזה.

אריה מכלוף דרעי: אני מודה ומתוודה, אין לי זמן לזה.

אריה מכלוף דרעי: הבעיה היא שאנחנו נמצאים באיזושהי לקונה בוועדת החוץ והביטחון, כך שאין לנו דרך להשתחרר.

אריה מכלוף דרעי: אין דרך למנות מישהו אחר עכשיו ולכן בלית ברירה אני עושה את זה, אבל אני לא שלם עם הסיפור הזה.

אריה מכלוף דרעי: אני מקווה שבשבוע הבא ימנו יושב ראש ועדה.

אריה מכלוף דרעי: לכל הפחות, כך אומרים וכך הודיעו לנו, שבשבוע הבא יהיה יושב ראש ועדת חוץ וביטחון.

אריה מכלוף דרעי: הדבר הראשון בו הוא יצטרך לטפל, למצוא יושב ראש ועדה אחר במקומי כי אני לא רואה שאני יכול לעשות את זה.

אריה מכלוף דרעי: הייתי מאוד שמח אם חבר הכנסת מיכאלי היה עושה את זה כי הוא באמת משקיע בזה זמן, אבל יש כאן גם בעיה שזה צריך להיות יושב ראש מוועדת החוץ והביטחון.

אריה מכלוף דרעי: אולי ימצאו לזה פתרון אחר.

אריה מכלוף דרעי: לכן אני מבחינתי רואה את עצמי פעם אחרונה יושב כאן בנושא הזה ואני מרגיש לא טוב.

אריה מכלוף דרעי: מאוד נחמד להיות אתכם יחד, אבל אני מרגיש לא טוב כי אני לא עושה את מה שאני צריך לעשות.

אריה מכלוף דרעי: בכל זאת אני חייב להתחשב גם בכך שאני עושה צחוק אם אני נותן אורכה של חודשיים, שלושה, ארבעה חודשים כי זה לא רציני.

אריה מכלוף דרעי: קיבלתי היום פנייה גם מלשכת ראש הממשלה.

אריה מכלוף דרעי: אני מציע להאריך את התוקף עד סוף השנה, עד סוף דצמבר.

אריה מכלוף דרעי: אתם בעד?

אורי מקלב: תשעה חודשים.

אריה מכלוף דרעי: כן.

אריה מכלוף דרעי: זאת ההחלטה.

אריה מכלוף דרעי: תודה רבה.

אריה מכלוף דרעי: בעד – פה אחד

אריה מכלוף דרעי: תודה רבה.